เพิ่มความปลอดภัย อี-มันนี่
ทุกวันนี้ รัฐบาลกำลังมุ่งหน้าเข้าสู่ยุคเศรษฐกิจดิจิทัลเต็มที่ ตั้งแต่การผลักดันการค้าอี-คอมเมิร์ซ การพัฒนาระบบชำระเงินออนไลน์ ไปจนถึงดิจิทัล แบงก์กิ้ง
6 ต.ค. 2558

ทุกวันนี้ รัฐบาลกำลังมุ่งหน้าเข้าสู่ยุคเศรษฐกิจดิจิทัลเต็มที่ ตั้งแต่การผลักดันการค้าอี-คอมเมิร์ซ การพัฒนาระบบชำระเงินออนไลน์ ไปจนถึงดิจิทัล แบงก์กิ้ง 
แต่น่าสังเกตว่า ในบ้านเรายังไม่ค่อยนิยมการใช้ “เงินอิเล็กทรอนิกส์” หรือ E-Money มากเท่าไรนัก หากเทียบกับประเทศในภูมิภาคที่ทั้งเจริญกว่าเราและด้อยเรื่องตลาดการเงินการธนาคารกว่าเรา
อี-มันนี่ ในที่นี้หากเป็นพวกบัตรเครดิตหรือเดบิต ก็มักไม่ค่อยได้รับการส่งเสริมเต็มที่นัก เพราะถูกมองว่าเป็นการก่อหนี้ นำเงินในอนาคตมาใช้ มากกว่าเป็นเทคโนโลยีเพื่ออำนวยความสะดวกแถมยังได้สิทธิพิเศษต่างๆ แต่อี-มันนี่ที่เป็นอนาคตจริงๆ และถูกกล่าวถึงเป็นส่วนใหญ่มากกว่า ก็คือกระเป๋าสตางค์ในรูปแบบโทรศัพท์มือถือ ที่หลายคนเรียกว่า โมบายมันนี่ หรือโมบายวอลเล็ต แค่มีมือถือเครื่องเดียวก็แตะผ่านระบบ RFID ซื้อของได้ ธุรกรรมทุกอย่างก็ผ่านโมบายแบงก์กิ้งได้สะดวกขึ้น 
ปัญหาก็คือ คนส่วนใหญ่ยังตามไม่ทัน อย่าว่าแต่อี-มันนี่เลย ลำพังเพียงแค่เรื่องความรู้ทางการเงิน (Financial Literacy) ที่คำนวณดอกเบี้ยค่าใช้จ่ายเป็น ไม่ต้องตกเป็นหนี้หัวโต ก็เป็นเรื่องยากแล้ว นี่ยิ่งเป็นการเงินสมัยใหม่ที่บวกเทคโนโลยีเข้าไปด้วยยิ่งแล้วใหญ่ แม้บริษัทต่างๆ จะพยายามทำระบบให้ซับซ้อนน้อยที่สุดและเข้าใจง่ายมากที่สุดแล้ว แต่คนรุ่นที่แก่กว่า Gen Y ขึ้นไปที่เขามีเงินจริงๆ ส่วนใหญ่จะเกิดความรู้สึกกลัวขึ้นเป็นอันดับแรก จนยอมฝ่ารถติดเสียค่าน้ำมันไปสาขาแบงก์ มากกว่าจะใช้บริการผ่านมือถือ
ที่จริงก็น่ากังวลอยู่เหมือนกัน เพราะหลายครั้งที่มีการจัดอันดับเรื่องแฮ็กกิ้งทั่วโลก ไทยมักจะตกเป็นหนึ่งในกลุ่มประเทศเสี่ยงอยู่เสมอ อย่างล่าสุด มหาวิทยาลัยฟลอริดา ในสหรัฐ ได้ทดสอบแอพพลิเคชั่นบนระบบแอนดรอยด์ 46 ตัว จากหลายประเทศ และพบว่าประเทศไทยเป็นหนึ่งในประเทศที่เสี่ยงที่สุดอีกแล้ว คราวนี้มาพร้อมกับเพื่อนบ้านอย่างอินโดนีเซียและฟิลิปปินส์ด้วย
เขาทดสอบ 3 ด้านหลักๆ ด้วยกัน คือ การลงทะเบียน การล็อกอินเข้าใช้งาน และกระบวนการโอน ซึ่งส่วนใหญ่พบปัญหาในกระบวนการถอดรหัส Encrypt ทำให้เสี่ยงที่แฮ็กเกอร์จะเจาะเข้ามาขโมยเงินได้ โดยในไทยพบอยู่ 2 เจ้าที่มีความเสี่ยงที่ว่านี้อยู่ ซึ่งบางทีเราอาจต้องหันมาเน้นโปรโมทเรื่องความปลอดภัยให้มากขึ้น ที่ต้องสำคัญไม่แพ้เรื่องความสะดวกสบายและสิทธิประโยชน์จากการใช้งานด้วย